Η τελετή θεμελίωσης που πραγματοποιήθηκε σήμερα σηματοδοτεί την έναρξη της κατασκευής του νέου εργοστασίου παραγωγής ηλεκτρικής ενέργειας με φυσικό αέριο του ομίλου Μυτιληναίος στον Άγιο Νικόλα, Βοιωτίας.

Η τελετή πραγματοποιήθηκε παρουσία του πρωθυπουργού, Κυριάκου Μητσοτάκη, και πολλών άλλων επίσημων προσώπων από τον πολιτικό και επιχειρηματικό χώρο. Μεταξύ άλλων παρευρέθησαν ο υπουργός Περιβάλλοντος και Ενέργειας, Κωστής Χατζηδάκης και ο Αμερικανός πρέσβης, Geoffrey Pyatt.

Η νέα επένδυση του ομίλου Μυτιληναίου ύψους 300 εκατ. ευρώ αφορά την κατασκευή ενός εργοστασίου παραγωγής ηλεκτρικής ενέργειας με φυσικό αέριο, το οποίο θα είναι έτοιμο να λειτουργήσει το 2021. «Σε δυο χρόνια, στα τέλη του 2021 θα έχει ολοκληρωθεί το νέο εργοστάσιο παραγωγής ηλεκτρικής ενεργειας με φυσικό αέριο» ανέφερε κατά την ομιλία του ο Ευάγγελος Μυτιληναίος και πρόσθεσε «Εντάξαμε στη στρατηγική μας το φυσικό αέριο, το καύσιμο- γέφυρα ανάμεσα στο κάρβουνο και τη καθαρή ενέργεια από ΑΠΕ».

Η ισχύς του εργοστασίου θα είναι 826 MW, και με την ολοκλήρωση του ο όμιλος Μυτιληναίος θα καλύπτει το 15% της εγχώριας ζήτησης ηλεκτρικής ενέργειας.

Η κατασκευή της νέας μονάδας, επίσης, θα συμβάλλει στην ενεργειακή ασφάλεια της χώρας μας.

Η νέα μονάδα θα εκπέμπει 70% λιγότερες εκπομπές CO2 σε σχέση με τις λιγνιτικές μοναδες. Το εργοστάσιο θα περιλαμβάνει αεριοστρόβιλους της General Electric, με τις μεγαλύτερες μηχανές που υπάρχουν αυτή τη στιγμή στην αγορά, οι οποίοι προσφέρουν υψηλή θερμική απόδοση (63%). Ο CEO της General Electric, Michael Rechstein, από το βηπμα της εκδήλωσης ευχαρίστησε τον όμιλο για τη συνεργασία και υπογράμμησε πως το φυσικό αέριο θα παραμείνει απαραίτητο για την ενεργειακή ασφάλεια της Ελλάδας τις επόμενες δεκαετίας.

Ο πρωθυπουργός κατά τον χαιρετισμό του ανέφερε πως η νέα αυτή επένδυση είναι μία απο τις κορυφαίες καλοδεχούμενες επενδυτικές προσπάθειες που γίνονται μετά την κρίση. «Θέλω να ευχαριστήσω τον όμιλο Μυτιληναίου που εμπιστεύεται την Ελλάδα και τους Έλληνες. Η νέα αυτή επένδυση είναι συμβατή με το τρίπτυχο της κυβέρνησης που στηρίζει την αντικατάσταση του λιγνίτη, την απελευθέρωση της αγοράς ηλεκτρικής ενέργειας και τον περιορισμό των εισαγωγών ηλεκτρικής ενέργειας.